Stipe Petrina političku scenu u Hrvatskoj usporedio s Černobilom Saborski zastupnik i načelnik Općine Primošten Stipe Petrina ovaj puta na pik je uzeo stranku Pametnu na čelu koje je splitski znanstvenik Ivica Puljak. Stranka na prošlim izborima nije postigla značajan rezultat, a na sljedećim idu na sve izborne jedinice. Petrina pak smatra da za njih na hrvatskoj političkoj sceni mjesta nema jer, kako kaže, stranka elitista, fizičara, sveučilišnih profesora i činovnika banaka, nije osjetljiva na socijalnu muku naroda.

01.07.2016, 12:40h01.07.2016, 12:40hŠ.I.

- Da je politička scena opasnija po svoje biračko tijelo od Černobila, svaki dan, u svakom trenutku i kutku lijepe naše osjete njezini građani. U posljednjih četvrt stoljeća toliko je kontaminirana da pojedini građani moraju doslovce zatvarati nos i oči, jer se tako dalje ne može. Uzroci krize su dvije najjače političke stranke koje su bacile više radioaktivne političke prašine po stanovnicima Hrvatske nego svi blokovi Ukrajinske nuklearne elektrane. Ako se nešto pod hitno ne promijeni, žitelji Hrvatske su osuđeni na polaganu smrt. Smrt kroz neimaštine i dužničko ropstvo. Sve to iz razloga jer i HDZ i njegov pandan SDP crpe životnu supstancu od svojih sugrađana. Oni ne dopuštaju promjene. Njihove elitne 'postrojbe' poput pijavica žive na teret drugih. Logika valcera u mjestu je Hrvatsku zadržala u 90-tim godinama prošlog stoljeća – piše Stipe Petrina na svojoj web stranici.

On smatra kako uzrok problema ne može biti kriza.

- Krizu druge zemlje rješavaju, jer postavljaju prave ljude na prava mjesta. Lidere koji su pokretači napretka, a ne osobe koje su kotač povijesti zaustavili, radi vlastitog probitka i ega. Uzmimo primjer Islanda. Zemlje koja je prije osam godina bila na rubu bankrota. Gdje je danas Island, a gdje smo mi. Svatko je otišao na svoju stranu. Islanđani su svoju političku vrhušku koja ih je uvela u krizu stavila s onu stranu brave i u političku ropotarnicu. Mi, mi trčimo poput Buradinovog magarca. Od SDP-a ka HDZ-u, dok ne umremo kao i magarac od gladi. Umjesto da ih poput reaktora u Černobilu zalijemo betonom. Ako to ne napravimo preostaje nam jedino, kao i stanovnicima Černobila. Starijima polagana smrt u bijedi, a oni mlađi, put pod noge u potrazi za nekim 'Islandom' gdje vlast živi za građane. A naša? – pita se Petrina.

Stranku Pametno Ivice Puljka naziva strankom elitista, fizičara, sveučilišnih profesora i činovnika banaka, ljudima neosjetljivim na socijalnu muku naroda.

- Na prošlim izborima postigli su minorne rezulatate, a sada idu u sve izborne jedinice. To se ne radi bez novca. Mediji im tepaju da su protesna stranka. Ne mogu se sjetiti gdje su to prosvjedovali elitisti s nekoliko desetaka tisuća kuna plaće. Potpuno je jasno da je riječ o stranci koja se pokušava ukrcati u Treći put, ali će svojim elitizmom i socijalnom neosjetljivošću tom putu naškoditi. Teško nama ako politički značaj budu imali oni koji nemaju pojma kako je gladnima i nezaposlenima – smatra Petrina te im zato preporučuje da se udruže s nekim sličnih ciljeva jer jasno je da sami neće uspjeti. Ne zbog toga što ne zaslužuju, nego zbog toga što društvo u cjelini još nije spremno za tu vrstu projekata, zaključuje Stipe Petrina.